Avainsanat

Tiivistelmä



Avainsanat

Taloudellinen ja sosiaalinen yhteenkuuluvuus – Rakennerahastojen interventio – Yhteisön myöntämä rahoitus – Hallinto ja valvonta – Siirtymäsäännökset – Määräaika, jossa myönnettyjen määrien lopullinen maksupyyntö on esitettävä – Lopullinen maksupyyntö – Käsite – Jäsenvaltion antama todistus, jossa on vahvistettu maksupyyntöön ja kertomuksiin sisältyvät tiedot, ei kuulu lopulliseen maksupyyntöön – Viran puolesta tapahtuvaa määrän vapauttamista ei voida hyväksyä sillä perusteella, ettei mainittua todistusta ole esitetty lopullisen maksupyynnön esittämiselle säädetyssä määräajassa

(Neuvoston asetuksen N:o 4253/88 21 artiklan 4 kohdan kolmas luetelmakohta ja neuvoston asetuksen N:o 1260/1999 52 artiklan 1 ja 5 kohta)

Tiivistelmä

Kun komissio on suorittanut viran puolesta menoihin myönnetyn sellaisen määrän vapauttamisen, joka liittyy yhteisön taloudelliseen tukeen sillä perusteella, ettei jäsenvaltio ollut ennen rakennerahastoja koskevista yleisistä säännöksistä annetun asetuksen N:o 1260/1999 52 artiklan 5 kohdassa säädetyn lopullisen maksupyynnön esittämiselle varatun määräajan päättymistä esittänyt sille rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa annetun asetuksen N:o 2052/88 soveltamisesta annetun asetuksen N:o 4253/88 21 artiklan 4 kohdan kolmannessa luetelmakohdassa tarkoitetulla tavalla vahvistusta toimitetuista tiedoista, se on menetellyt virheellisesti mainitun 52 artiklan 5 kohdan soveltamisessa, ja kyseisen toimielimen päätös tämän summan vapauttamisesta on näin ollen kumottava.

Nimittäin, vaikka kyseisen 52 artiklan 5 kohdassa tarkoitetuissa, jäsenvaltioiden komissiolle esittämissä lopullisissa maksupyynnöissä on oltava ainakin tiedot, joiden perusteella komissio voi saattaa hankkeet lopullisesti päätökseen ja maksaa vaaditut määrät, tähän säännökseen ei sisälly mitään mainintaa, jonka mukaan kaikki mainitun asetuksen N:o 4253/88 21 artiklan 4 kohdassa säädetyt ja taloudellisen tuen myöntämistä koskevassa päätöksessä määrätyt muotomääräykset, joista jokaisen sitoumuksen loppuosan maksaminen on riippuvainen, on välttämättä täytyttävä, jotta vältetään niiden määrien, joiden maksamiseen on sitouduttu, ensiksi mainitun säännöksen nojalla tapahtuva vapauttaminen. Muutoin asetuksen N:o 1260/1999 52 artiklan 5 kohdassa mainittu ilmaisu ”lopullinen maksupyyntö” vastaa enemmän asetuksen N:o 4253/88 21 artiklan 4 kohdan ensimmäisessä ja kolmannessa luetelmakohdassa esitettyä ilmaisua ”maksupyyntö”. Viimeksi mainitun säännöksen sanamuodosta käy selvästi ilmi, että jäsenvaltion antama todistus, jossa vahvistetaan maksupyyntöön ja kertomuksiin sisältyvät tiedot ja josta on kyse mainitun artiklan 4 kohdan kolmannessa luetelmakohdassa, ei varsinaisesti kuulu maksupyyntöön. Näin ollen ei voida katsoa, että asetuksen N:o 1260/1999 52 artiklan 5 kohdassa velvoitetaan jäsenvaltio viran puolesta tapahtuvan vapauttamisen uhalla täyttämään ennen tiettyä päivämäärää annettuja tietoja koskevan todistuksen esittämistä koskevan kaltainen muotomääräys, jos tällaisesta velvollisuudesta ei ole selvästi säädetty mainitussa säännöksessä.

(ks. 30 ja 43–46 kohta)